Ρομπέρ Λεφέβρ

Ο **Ρομπέρ Λεφέβρ** (γαλλικά: Robert Lefèvre), 1755- 1830, ήταν Γάλλος νεοκλασικός ζωγράφος προσωπογραφιών και ιστορικών και θρησκευτικών συνθέσεων.

Επηρεάστηκε έντονα από τον Ζακ-Λουί Νταβίντ και ήταν ανταγωνιστής του Αντουάν-Ζαν Γκρο και του Φρανσουά Ζεράρ. Υπήρξε διαδοχικά ο προσωπογράφος του Λουδοβίκου ΙΣΤ΄, του Ναπολέοντα και των Βουρβόνων της Παλινόρθωσης.

## Βιογραφικά στοιχεία
Ο Ρομπέρ Λεφέβρ γεννήθηκε  στις 24 Σεπτεμβρίου 1755 στο Μπαγιέ της Νορμανδίας. Ο πατέρας του, που δεν ήθελε να τον δει να ακολουθεί καλλιτεχνική καριέρα καθώς από νωρίς ο νεαρός Λεφέβρ είχε δείξει σημάδια του ταλέντου του, τον τοποθέτησε υπάλληλο σε έναν εισαγγελέα στην Καέν, από όπου έκανε το πρώτο ταξίδι, με τα πόδια, στο Παρίσι για να δει τους πίνακες διάσημων ζωγράφων.

Επιστρέφοντας στην Καέν, εγκατέλειψε το επάγγελμά του και έζησε ζωγραφίζοντας πορτρέτα και επιγραφές καταστημάτων. Έγινε αρκετά γνωστός στην περιοχή του, ώστε δημιούργησε μια σειρά διακοσμητικών πινάκων σε αρχοντικά και κάστρα.

Το 1784, πραγματοποίησε το δεύτερο ταξίδι του στο Παρίσι και μπήκε μαθητευόμενος στο εργαστήριο που μόλις είχε ανοίξει ο Ζαν-Μπατίστ Ρενιώ και μελέτησε σε βάθος τη ζωγραφική του Ζακ-Λουί Νταβίντ.

Το 1791 εξέθεσε για πρώτη φορά στο Σαλόν του Παρισιού. Το έργο του *Κυρία με μαύρο βελούδο* τον έκανε ευρύτερα γνωστό. Το 1805, ο Λεφέβρ ζωγράφισε το πορτρέτο της αυτοκράτειρας Ιωσηφίνας, το οποίο μαζί με ένα δικό του, ο Ναπολέων χάρισε στην πόλη του Άαχεν το 1807, όπου βρίσκονται σήμερα στο δημαρχείο της πόλης και διακοσμούν την είσοδο.

Φιλοτέχνησε και άλλα πορτρέτα, του Ναπολέοντα, της Ιωσηφίνας, της μητέρας του αυτοκράτορα Λετίτσια Μπουοναπάρτε, του ζωγράφου Πιέρ-Ναρσίς Γκερέν,  και του πάπα Πίου Ζ' που τον καθιέρωσαν ως προσωπογράφο. Η φήμη του επισφραγίστηκε από το πορτρέτο του της νέας συζύγου του Ναπολέοντα, Μαρίας- Λουίζας.

Κατά την Παλινόρθωση των Βουρβόνων, ο Ρομπέρ Λεφέβρ ζωγράφισε ένα πορτρέτο του Λουδοβίκου ΙΗ΄ και τιμήθηκε με τον σταυρό της Λεγεώνας της Τιμής και τον τίτλο του Πρώτου Ζωγράφου του Βασιλιά, τον οποίο έπαψε να κατέχει μετά την Ιουλιανή Επανάσταση. Ζωγράφισε μεγάλο αριθμό πορτρέτων και ιστορικών πινάκων. Ο τελευταίος του πίνακας ήταν *Η Αποθέωση του Αγίου Λουδοβίκου* για τον Καθεδρικό Ναό της Λα Ροσέλ.

Ενώ δούλευε σ' αυτόν τον τελευταίο πίνακα, έλαβε χώρα η Ιουλιανή επανάσταση του 1830, γεγονός που έμελλε να του στερήσει την υποστήριξη και τις επίσημες θέσεις του. Άρρωστος, καταθλιπτικός και απελπισμένος, αυτοκτόνησε κόβοντας το λαιμό του στο σπίτι του τη νύχτα της 2/3 Οκτωβρίου 1830 σε ηλικία 75 ετών. Ενταφιάστηκε στο κοιμητήριο του Περ-Λασαίζ, στο Παρίσι.

## Επιλογή έργων

Αρχείο:Napoleon I in coronation costume by Robert Lefebvre 1807.jpg|*Ο [[Ναπολέων Α΄|Ναπολέων]] με ενδυμασία στέψης*, 1807
Αρχείο:Portrait of Joséphine de Beauharnais (Robert Lefevre, c.1805).jpg|Πορτρέτο της Ιωσηφίνας, περ. 1805
Αρχείο:Joseph Boze en collaboration avec Robert Lefèvre, Portrait de Marie-Joséphine-Louise de Savoie, comtesse de Provence (1786).jpg|Πορτρέτο της δεύτερης συζύγου του Ναπολέοντα, Μαρίας- Λουίζας.
Αρχείο:Lefèvre - Louis XVIII of France in Coronation Robes.jpg|*Ο [[Λουδοβίκος ΙΗ΄ της Γαλλίας|Λουδοβίκος ΙΗ΄]] με ενδυμασία στέψης*, 1822
Αρχείο:Lefèvre - Mère et fils.jpg|*Μητέρα και γιος*, Μουσείο Καλών Τεχνών της Μασσαλίας
Αρχείο:Robert Lefèvre - Pauline as Daphne Fleeing from Apollo - WGA12632.jpg|*Η [[Παυλίνα Βοναπάρτη - Μποργκέζε|Πωλίν]] ως Δάφνη διαφεύγουσα από τον Απόλλωνα*, περ. 1810
Αρχείο:Elisabeth Stroganoff, comtesse Demidoff.jpg|Ελιζαμπέτα Αλεξάντροβνα Στρογκάνωφ, δεκαετία του 1800, Ερμιτάζ
Αρχείο:Julie and Desiree Clary by LeFevre.jpg|Ζυλί και Ντεζιρέ Κλαρί, 1810


## Παραπομπές


## Εξωτερικοί σύνδεσμοι
* 

Κατηγορία:Γάλλοι ζωγράφοι του 18ου αιώνα
Κατηγορία:Γάλλοι ζωγράφοι του 19ου αιώνα